दोहा , 21 नभेम्बर : कातारआव फिफा वर्ल्ड कापनि फैगौ सिरिजआ बोसोरनैनि उनाव 21 नभेम्बर 2022 आव खुंजागोन । गेजेर - सान्जा आरो आरब मुलुगआव गिबि खेबनि थाखाय खुंजानो गोनां वर्ल्ड कापआ मोनसे मख'जाथाव इभेन्ट जागोन । बे इभेन्टनि थाखाय गोनांथार जानाय इन्फ्रास्ट्राक्सारनि थाखाय लुफुंनाय हाबाया 90 जौखोन्दो आबुं जाबाय । गंथाम स्टेडियाम - खलिफा इन्टारनेसनेल , अल जानोब आरो एजुकेसन सिटि मुंनि स्टेडियामफोरा बेसेबा सिगाङावनो लुफुंजाबाय । बेफोर स्टेडियामआव कभिड - 19 महामारिनि गेजेरावबो 2020 आव मोन 100 नि बांसिन मेच खुंनाय जादों । वर्ल्ड कापनि काउन्टडाउननि समआ बोसोरनै दंबावोब्लाबो फिफानि गाहाय गियानी इन्फेन्टिनोआ बुङो - बोसोर 2020 आ दुलाराय बुहुमनि थाखाय सेलेन्जजों बुंफबनाय बोसोरमोन । फुटबल मेचआ बे बोसोराव खुंजायाखै । नाथाय गोब्राब थासारिनि गेजेरावबो थांनाय माखासे दाननि गेजेरावा मोजां जौगाथाय फैनाय नुनो मोन्दों । आमीरनि दैदेन्नायाव कातारआ फिन खेबसेबाव गावनि रोंगथिखौ दिन्थिनानै बयनिबो बाख्नायनाय लानो हादों । बिथाङा फैगौ वर्ल्ड कापखौ कातारआ गोसोखांजाथाव महरै खुलांनो हागोन आरो बे वर्ल्ड कापआ 2022 नि उनावबो बयनिबो गोसोखांथियाव फैगोन होन्नानै मिजिंथिनो हायो । बिथाङा मिजिंथिनाय फोरमायबावोदि , फैगौ कातार वर्ल्ड कापआ मुलुगनाङैनि सुबुंफोरनो मोनसे गोमोथाव मोन्दांथिनि खुंफुनाय सावगारि होलांनो हागोन , जायखौ दासिम खुंनाय मुलुग कापआव नुनो मोन्नाय जायाखै । 
बोसोरनै सम दंबावोब्लाबो फिफा वर्ल्ड काप 2022 नि काउन्टडाउनआ खाथियाव सौफैबाय